Ina maschaida sturna
Pictura purila en cumparegliaziun cun Andy Warhol

anr/vi

I n'è nagina sgnocca. Il Museum d'art da Son Gagl expona maletgs dad Andy Warhol sper pictura purila. L'uniun dad art songagliaisa va perfin uschè lunsch e pretenda ch'i dettia parallelas. Andy Warhol (1928-1987) è il pli renumà artist dal "pop art" dal 20avel tschientaner. El è enconuschent pervi da sias serigrafias da Marylin Monroe e da comics. Ses maletgs èn placativs e giagls. Els reflecteschan la societad da consum e da medias. El s'occupa cun la reclama, cun film u insumma cun la politica dal temp da Warhol. 
Era la picturia purila mussia in maletg autentic da la vita dal 19avel tschientaner, manegia Roland Wäsper, il directur dal Museum d'art da Son Gagl. Gliez na saja dentant betg la suletta parallela. La picturia purila sa servia exact sco Warhol dal principi da la repetiziun e da la retscha. Ed in ulteriur punct: La picturia purila sa cuntentia cun paucs motivs. Quai possian ins era di da Warhol. Lez saja era sa restrenschì fitg cun ses motivs. 

"Smiling Jackie" ed ils signuns
Purtrets signifitgants da Warhol èn exponids a Son Gagl sper picturas da Bartholomäus Lämmler, Johannes Müller, Franz Anton Haim, Johann Jakob Heuscher ed auters. Igl èn picturs dal 19avel tschientaner. Intgins exempels mussan ils emprims fastizs da la picturia sin mobiglias en il 18avel tschientaner. Tut las tematicas impurtantas da quest gener d'art èn exponidas: La chargiada, il bain puril, il vitg, purtrets e sdrimas da signuns. Igl è pli che tschuncanta maletgs purils ils quals ins ha mess en dialog cun "cows", "flowers" e "portraits" dad Andy Warhol. 
Gist tar la cumparegliaziun da "Smiling Jackie" cun sdrimas da signuns fetschian las analogias tecnicas surstar, manegia il directur dal museum. Sco Andy Warhol haja era Bartholomäus Lämmler duvrà schablonas e buls per sias sdrimas da signuns.